[pic] | COMISIA COMUNITĂŢILOR EUROPENE |

Bruxelles, 18.7.2008

COM(2008) 477 final

Propunere de

REGULAMENT AL CONSILIULUI

de modificare a Regulamentului (CE) nr. 74/2004 de instituire a unui drept compensatoriu definitiv la importurile de lenjerie de pat din bumbac originară din India

(prezentată de Comisie)

EXPUNERE DE MOTIVE

1. CONTEXTUL PROPUNERII

- Motivele și scopul propunerii

Prezenta propunere se referă la aplicarea Regulamentului (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene, modificat ultima dată prin Regulamentul (CE) nr. 461/2004 al Consiliului din 8 martie 2004 (denumit în continuare „regulamentul de bază”) în cadrul procedurii privind importurile de lenjerie de pat din bumbac, originară din India.

- Contextul general

Prezenta propunere se face în contextul punerii în aplicare a regulamentului de bază și este rezultatul unei anchete realizate în conformitate cu cerințele de fond și de procedură prevăzute în regulamentul de bază.

- Dispozițiile în vigoare în domeniul propunerii

Regulamentul (CE) nr. 74/2004[1] al Consiliului de instituire a unui drept compensatoriu definitiv la importurile de lenjerie de pat din bumbac originară din India, modificat de Regulamentele (CE) nr. 2143/2004[2], (CE) nr. 122/2006[3] și (CE) nr. 1840/2006[4] ale Consiliului.

Propunere care vizează acordarea statutului de nou producător-exportator noilor exportatori în Comunitate.

- Coerența cu alte politici și obiective ale Uniunii

Nu se aplică.

2. CONSULTAREA PăRțILOR INTERESATE șI EVALUAREA IMPACTULUI

- Consultarea părților interesate

Solicitanții și industria comunitară au fost informați cu privire la aceste constatări și au avut ocazia să-și prezinte observațiile.

- Obținerea și utilizarea expertizei

Nu a fost nevoie de expertiză externă.

- Evaluarea impactului

Prezenta propunere este rezultatul punerii în aplicare a regulamentului de bază.

Regulamentul de bază nu prevede o evaluare generală a impactului, dar conține o listă completă de condiții care trebuie evaluate.

3. ELEMENTELE JURIDICE ALE PROPUNERII

- Rezumatul acțiunii propuse

Regulamentul (CE) nr. 74/2004 al Consiliului a instituit o taxă compensatorie definitivă la importurile în Comunitate de lenjerie de pat din bumbac, originară din India.

Pe parcursul anchetei inițiale, având în vedere numărul mare de producători-exportatori ai produsului în cauză în India, s-a constituit un eșantion de producători-exportatori. Societăților care au fost cuprinse în eșantion li s-au impus niveluri individuale ale taxei, cuprinse între 4,4% și 10,4%, în timp ce celorlalte societăți care au cooperat, dar care nu au fost incluse în eșantion, li s-a atribuit un nivel al taxei de 7,6%. Un nivel al taxei reziduale de 10,4% a fost impus companiilor care fie nu s-au făcut cunoscute, fie nu au cooperat la anchetă.

Articolul 2 din Regulamentul (CE) nr. 74/2004 al Consiliului a oferit posibilitatea producătorilor/exportatorilor indieni care au îndeplinit criteriile enunțate în același articol de a beneficia de același tratament ca societățile cooperante care nu au fost incluse în eșantion („statut de nou venit”).

Regulamentul (CE) nr. 74/2004 al Consiliului a fost modificat de trei ori, respectiv prin Regulamentele (CE) nr. 2143/2004, (CE) nr. 122/2006 și (CE) nr. 1840/2006 ale Consiliului. Toate cele trei regulamente au adăugat numele societăților care exportă produsul în cauză originar din India și care au îndeplinit cerințele enunțate în Regulamentul (CE) nr. 74/2004 al Consiliului pe lista producătorilor-exportatori din anexa la regulament.

Doi dintre cei douăzeci de producători-exportatori care au solicitat statutul de nou venit au furnizat dovezi considerate ca fiind suficiente pentru modificarea Regulamentului (CE) nr. 74/2004 prin adăugarea numelor acestora pe lista societăților care beneficiază de un nivel mediu ponderat al taxei de 7,6%.

Prin urmare, se propune adoptarea de către Consiliu a propunerii de regulament anexate, care ar trebui publicată în Jurnalul Oficial cât mai curând posibil.

- Temei juridic

Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea unor țări care nu sunt membre ale Comunității Europene, modificat ultima dată prin Regulamentul (CE) nr. 461/2004 al Consiliului din 8 martie 2004.

- Principiul subsidiarității

Propunerea intră în domeniul de competență exclusivă a Comunității. Prin urmare, principiul subsidiarității nu se aplică.

- Principiul proporționalității

Propunerea respectă principiul proporționalității din următorul (următoarele) motiv(e).

Tipul acțiunii este descris în regulamentele menționate anterior și nu permite luarea unei decizii la nivel național.

Nu sunt aplicabile indicațiile privind modul în care povara financiară și administrativă care revine Comunității, guvernelor naționale, autorităților locale și regionale, agenților economici și cetățenilor este minimalizată și proporțională cu obiectivul propunerii.

- Alegerea instrumentelor

Instrumente propuse: regulament.

Alte mijloace nu ar fi adecvate din următorul (următoarele) motiv(e).

Regulamentul de bază menționat anterior nu prevede opțiuni alternative.

4. INCIDENțA BUGETARă

Propunerea nu are nicio incidență asupra bugetului Comunității.

Propunere de

REGULAMENT AL CONSILIULUI

de modificare a Regulamentului (CE) nr. 74/2004 de instituire a unui drept compensatoriu definitiv la importurile de lenjerie de pat din bumbac originară din India

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene[5], (denumit în continuare „regulamentul de bază”),

având în vedere articolul 2 din Regulamentul (CE) nr. 74/2004 al Consiliului din 13 ianuarie 2004 de instituire a unui drept compensatoriu definitiv la importurile de lenjerie de pat din bumbac originară din India[6],

având în vedere propunerea Comisiei prezentată după consultarea comitetului consultativ,

întrucât:

A. PROCEDURA ANTERIOARĂ

(1) Prin Regulamentul (CE) nr. 74/2004[7] (denumit în continuare „regulamentul inițial”), Consiliul a instituit o taxă compensatorie definitivă la importurile în Comunitate de lenjerie de pat din bumbac care intră sub incidența codurilor NC ex 6302 21 00 (codurile TARIC 6302 21 00 81, 6302 21 00 89), ex 6302 22 90 (cod TARIC 6302 22 90 19), ex 6302 31 00 (cod TARIC 6302 31 00 90) și ex 6302 32 90 (cod TARIC 6302 32 90 19), originară din India. Având în vedere numărul mare de producători-exportatori indieni cooperanți ai produsului în cauză, s-a constituit un eșantion de producători-exportatori din India în conformitate cu articolul 27 din Regulamentul (CE) nr. 2026/97[8] („regulamentul de bază”), iar societăților care au fost cuprinse în eșantion li s-au impus niveluri individuale ale taxei, cuprinse între 4,4% și 10,4%, în timp ce celorlalte societăți care au cooperat, dar care nu au fost incluse în eșantion, li s-a atribuit un nivel al taxei de 7,6%. Tuturor celorlalte societăți le-a fost atribuit un nivel al taxei reziduale de 10,4%.

(2) Articolul 2 din Regulamentul (CE) nr. 74/2004 prevede că, în cazul în care un nou producător-exportator din India furnizează Comisiei dovezi suficiente potrivit cărora nu a exportat în Comunitate produsele prevăzute la articolul 1 alineatul (1) în perioada anchetei (1 octombrie 2001- 30 septembrie 2002) (primul criteriu), nu are niciun fel de legături cu niciun exportator sau producător din India care face obiectul măsurilor compensatorii instituite de regulament (al doilea criteriu) și a exportat produsul în cauză în Comunitate după perioada anchetei pe care se bazează măsurile sau și-a asumat o obligație contractuală și irevocabilă de a exporta o cantitate importantă în Comunitate (al treilea criteriu), atunci articolul 1 alineatul (3) din regulamentul respectiv poate fi modificat prin acordarea nivelului taxei aplicabile societăților cooperante care nu sunt incluse în eșantion, respectiv 7,6%, noilor producători-exportatori.

(3) Regulamentul inițial a fost modificat de trei ori prin regulamentele (CE) nr. 2143/2004[9], (CE) nr. 122/2006[10] și (CE) nr. 1840/2006[11] ale Consiliului. Toate cele trei regulamente au adăugat în anexă numele societăților care exportă produsul în cauză și care au îndeplinit cerințele enunțate în regulamentul inițial.

B. CERERI DE ACORDARE A STATUTULUI DE NOU PRODUCĂTOR-EXPORTATOR

(4) De la publicarea regulamentului de modificare precedent, douăzeci de societăți indiene au cerut să li se acorde același statut ca al societăților care au cooperat la ancheta inițială și care nu au fost incluse în eșantion („statutul de nou venit”).

(5) Cele 20 de societăți solicitante au fost următoarele:

Societate solicitantă | Oraș |

K.K.P. Textiles Limited | Tamil Nadu |

Kashmiri Lal Tarun Khanna PVT LTD | Amritsar |

Premier Polyweaves Private Limited | Coimbatore |

Home Fashions International | Kerala |

Y.J. Enterprises | Mumbai |

KaLaM Designs | Ahmedabad |

Himatsingka Linens | Bangalore |

S.K.T. Textile Mills | Coimbatore |

Shetty Garments Private Ltd. | Mumbai |

TAVOY Workwear | Mumbai |

Orient Craft Limited | Haryana |

GHCL Limited | Gujarat |

Indo Count Industries Limited | Mumbai |

Vijayeswari Textiles Limited | Coimbatore |

Nest Exim | Mumbai |

Prakash Textiles | Coimbatore |

Prakash Woven Private Limited. | Coimbatore |

Sotexpa Qualidis Textiles India Private Ltd | Coimbatore |

BKS Textiles Pvt. Ltd | Coimbatore |

JDA Textiles | Chennai |

(6) Unsprezece societăți nu au răspuns la chestionarul destinat verificării îndeplinirii condițiilor enunțate la articolul 2 din Regulamentul (CE) nr. 74/2004, cererile acestora fiind, astfel, respinse.

(7) Restul de nouă societăți au prezentat răspunsuri complete la chestionar și, prin urmare, au fost luate în considerare pentru acordarea statutului de nou venit.

(8) Dovezile furnizate de doi dintre producătorii-exportatori indieni menționați anterior sunt considerate a fi suficiente pentru a demonstra că aceștia îndeplinesc criteriile enunțate în regulamentul inițial și, prin urmare, pentru a li se atribui nivelul taxei aplicabile societăților cooperante care nu au fost incluse în eșantion (7,6%), cât și pentru a fi, în consecință, adăugați în lista producătorilor-exportatori din anexa la Regulamentul (CE) nr. 74/2004 al Consiliului, modificat prin regulamentele (CE) nr. 2143/2004, (CE) nr. 122/2006 și (CE) nr. 1840/2006 ale Consiliului.

(9) Cererile de acordare a statutului de nou venit prezentate de celelalte șapte societăți au fost respinse din motivele expuse în continuare.

(10) Două societăți nu au putut dovedi că au exportat produsul respectiv în Comunitatea Europeană după încheierea perioadei anchetei sau că au avut obligații contractuale și irevocabile de a exporta produsul respectiv în cantități semnificative în Comunitatea Europeană. Astfel, societățile respective nu au îndeplinit al treilea criteriu.

(11) O societate nu a furnizat registrul de vânzări pentru perioada luată în calcul și, prin urmare, nu a putut demonstra că nu a exportat produsul în cauză pe parcursul perioadei anchetei. S-a constatat că o altă societate a exportat produsul în cauză în timpul perioadei anchetei. Prin urmare, aceste societăți nu au îndeplinit primul criteriu.

(12) O societate a trimis răspunsul la chestionar după data limită corespunzătoare și nu a anexat la cerere unele documente cruciale. O altă societate nu a răspuns la o scrisoare prin care i se solicita să corecteze anumite deficiențe din răspunsul la chestionar. Aceste două societăți nu au furnizat, așadar, dovezi suficiente pentru a demonstra că au îndeplinit criteriile stabilite în regulamentul inițial.

(13) În final, s-a constatat că o societate are legături cu o altă societate menționată în regulamentul inițial și, prin urmare, cererea acesteia de acordare a statutului de nou venit a fost respinsă, având în vedere că nu îndeplinea al doilea criteriu.

(14) Societățile cărora li s-a refuzat acordarea statutului de nou venit au fost informate în legătură cu motivele acestei decizii și au avut posibilitatea să-și prezinte în scris punctul de vedere.

(15) Toate argumentele și comunicările făcute de părțile interesate au fost analizate și luate în considerare în mod corespunzător, unde a fost cazul.

ADOPTĂ PREZENTUL REGULAMENT:

Articolul 1

Următoarele societăți se adaugă pe lista producătorilor din India enumerați în anexa la Regulamentul (CE) nr. 74/2004:

Societatea | Orașul |

Home Fashions International | Kerala |

GHCL Ltd. | Gujarat |

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Consiliu,

Președintele […]

[1] JO L 12, 17.1.2004, p. 1.

[2] JO L 370, 17.12.2004, p. 1.

[3] JO L 22, 26.1.2006, p. 3.

[4] JO L 355, 15.12.2006, p. 4.

[5] JO L 288, 21.10.1997, p. 1. Regulament modificat ultima dată prin Regulamentul (CE) nr. 461/2004 (JO L 77, 13.3.2004, p. 12).

[6] JO L 12, 17.1.2004, p. 1. Regulament modificat ultima dată prin Regulamentul (CE) nr. 1840/2006 (JO L 355, 15.12.2006, p. 4).

[7] JO L 12, 17.1.2004, p. 1.

[8] Regulamentul (CE) nr. 2026/97 (JO L 228, 21.10.1997, p. 1). Regulament modificat ultima dată prin Regulamentul (CE) nr. 461/2004 (JO L 77, 13.3.2004, p. 12).

[9] JO L 370, 17.12.2004, p. 1.

[10] JO L 22, 26.1.2006, p. 3.

[11] JO L 355, 15.12.2006, p. 4.